Makani 44: Lahabu Wabasisa Basikutwela
BANTU aaba bali mumapenzi. Alimwi beelede kuccija, kwataba boobo balajaigwa. Mbana Isilayeli basikutwela, pele mukaintu uubagwasya ngu Lahabu. Lahabu ukkala muŋanda iili kubwaanda bwamunzi wa Jeliko. Atubone capa kuti bantu aaba babe mumapenzi.
Bana Isilayeli bayanda kuzabuka Mulonga wa Jodano akunjila munyika ya Kenani. Pele kabatana zabuka, Josyuwa watuma basikutwela bobilo. Wabaambila kuti: ‘Kamuya mukalange nyika amunzi wa Jeliko.’
Basikutwela nibasika mu Jeliko, banjila muŋanda ya Lahabu. Pele umwi muntu waambila mwami wa Jeliko kuti: ‘Kwasika bana Isilayeli bobilo kulubundubundu kuzyi kulanga nyika.’ Amvwe makani aaya, mwami watuma bantu kuli Lahabu, eelyo bati kuli nguwe: ‘Balete kuno bantu aabo bali muŋanda yako.’ Pele Lahabu wabasisa basikutwela atala lyaciluli. Kumane wati, ‘kwakasika basankwa, pele tandizyi nkobakazyila. Bajokela masiku ngeena mulyango wamunzi kuutanajalwa. Ikuti mwafwambaana mulakonzya kubeenzya!’ Aboobo basankwa batalika kubatandila.
Mbobazwida buyo, Lahabu cakufwambaana waunka atala lyaciluli, wati kuli basikutwela: ‘Ndilizyi kuti Jehova ulamupa nyika eeyi. Twakamvwa mbwaakayuminizya Lwizi Lusalala nomwakali kuzwa mu Ijipiti, ambomwakajaya bami bobilo ba Sihoni a Ogi. Ndali kumufwida luzyalo, aboobo ndilomba kuti mundisyomezye kuti muya kundifwida luzyalo. Mukandifwutude bataata, bamaama, bakwesu alimwi abacizyi bangu.’
Basikutwela basyomezya kuti baya kucita oobo, pele Lahabu weelede kucita cimwi cintu. Basikutwela bati: ‘Bweza ntambo eeyi iisalala uyaange ampulungwido yako, wamana ulete boonse bamukowa wako muŋanda yako ukkale ambabo. Eelyo toonse twaakujoka ku Jeliko, tuya kwiibona ntambo eeyi ampulungwido yako, aboobo taku naba omwe ngotuya kujaya muŋanda yako.’ Bajokele buyo basikutwela kuli Josyuwa, bamwaambila zyoonse zyakacitika.
Josyuwa 2:1-24; Ba-Hebrayo 11:31.
Mibuzyo
- Ino Lahabu ukkala kuli?
- Mbabaani basankwa bobilo bali acifwanikiso, alimwi batyani mu Jeliko?
- Ncinzi mwami wa Jeliko ncalailila Lahabu kucita, alimwi ino Lahabu wavwiila buti?
- Mbuti Lahabu mbwaabagwasya basankwa bobilo, alimwi ncinzi ncaalomba kuli mbabo?
- Ncisyomezyo nzi basikutwela bobilo ncobamusyomezya Lahabu?
Mibuzyo aimwi
- Bala Josyuwa 2:1-24.
Mbuti cisyomezyo ca Jehova cilembedwe ku Kulonga 23:28 mbocakazuzikizyigwa bana Isilayeli nibakalwana munzi wa Jeliko? (Jos. 2:9-11)
- Bala Ba-Hebrayo 11:31.
Mbuti cikozyanyo ca Lahabu mbocitondezya mbociyandika kuba alusyomo? (Balo. 1:17; Heb. 10:39; Jak. 2:25)
tum_Latn bem_Latn bem_Latn bem_Latn bem_Latn bem_Latn hau_Latn xho_Latn bem_Latn lug_Latn bem_Latn bem_Latn kin_Latn xho_Latn hau_Latn quy_Latn nso_Latn run_Latn